‘ดีเอสไอ’สั่งเชือดแชร์ลูกโซ่
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
18 ส.ค. 2554

ฟ้องซันชายด์ตุ๋นอ้างลงทุน4จี เหยื่อกว่า130รายสูญ100ล.
โพสต์ทูเดย์ — ดีเอสไอส่งสำนวนคดีแชร์ลูกโซ่ ซันชายด์ เอ็มไพร์ หลอกลงทุนระบบ 4จี ตกเป็นเหยื่อ 130 ราย เสียหายเกือบ 100 ล้านบาท
นายธาริต เพ็งดิษฐ์ อธิบดีกรมสอบสวนคดีพิเศษ (ดีเอสไอ) เปิดเผยว่า ได้มอบหมายให้ พ.อ.ปิยะวัฒก์ กิ่งเกตุ ผู้บัญชาการสำนักคดีอาญาพิเศษ นำสำนวนคดีแชร์ลูกโซ่ของบริษัท ซันชายด์ เอ็มไพร์ (ประเทศไทย) ไปส่งให้กับพนักงานอัยการฝ่ายคดีพิเศษ สำนักงานอัยการสูงสุด พร้อมผู้ต้องหาทั้ง 7 คน ให้ไปพบที่สำนักงานอัยการ (คดีนี้มีผู้ต้องหาหลบหนีอีก 5 คน กับนิติบุคคลอีก 1 รวมทั้งสิ้น 13 คน) ซึ่งมีผู้เสียหาย 130 คน คิดเป็นมูลค่ากว่า 98 ล้านบาท
ทั้งนี้ จากการสืบสวนสอบสวนและรวบรวมพยานหลักฐาน พบว่าบริษัท ซันชายด์ เอ็มไพร์ (ประเทศไทย) ซึ่งเป็นนิติบุคคล มีสำนักงานใหญ่อยู่ที่สิงคโปร์ มีนายเผิง หัว หรือเจมส์ปัง (หลบหนี) เป็นเจ้าของ อ้างว่าประกอบธุรกิจเกี่ยวกับการบริการซื้อขายสินค้าบนอินเทอร์เน็ต ธุรกิจเครือข่ายขายตรง ธุรกิจด้านสุขภาพและความงาม ธุรกิจด้านอสังหาริมทรัพย์ ร่วมกับผู้ต้องหาทั้ง 12 คน ร่วมกันหลอกลวงประชาชนด้วยการแสดงข้อความอันเป็นเท็จ ชักชวนประชาชนทั่วไปด้วยการโฆษณาหรือประกาศทางเว็บไซต์ 
นายธาริต กล่าวว่า บริษัทดังกล่าวได้ใช้วิธีการตลาดหลายรูปแบบเพื่อหลอกล่อให้ผู้เสียหายสมัครเป็นสมาชิกและให้นำเงินมาลงทุน โดยเลือกแผนการลงทุนได้ 2 แบบ คือ แบบ Bronze Merchant (BM) และธุรกิจด้านการสื่อสารโทรคมนาคมระบบ 4จี โดยชักชวนประชาชนทั่วไปให้นำเงินมาร่วมลงทุนในธุรกิจดังกล่าว และแบบ Silver Merchant (SM) จำนวน 2.79 หมื่นบาท ถ้าชักชวนคนมาลงทุนต่อ 2 คน จะได้ค่าแนะนำ 100 คะแนน หรือ 3,600 บาท (1 คะแนน แลกเงินได้ 36 บาท) ถ้าคนที่ชักชวนมา 2 คนได้ ไปหาคนมาลงทุนอีกคนละ 2 คน จะได้รับผลตอบแทนการจับคู่ตามแผนการตลาดคู่ละ 100 คะแนน หรือ 3,600 บาท 
ทั้งนี้ หากต้องการมีรายได้เป็นรายเดือนให้เลือกลงทุนตามแผนการตลาด 3 แผน คือ 1.ลงทุน 1.35 หมื่นบาท ได้รับเงินปันผลเดือนละ 540 บาท จนครบ 118,800 แสนบาท 2.ลงทุน 6.48 หมื่นบาท ได้รับเงินปันผลเดือนละ 4,500 บาท จนครบ 6.48 แสนบาท และ 3. ลงทุน 2.7 แสนบาท ได้รับเงินปันผลเดือนละ 2.5 หมื่นบาท จนครบ 2,592,000 บาท 
นอกจากนี้ ให้สมาชิกผู้ร่วมลงทุนโอนเงินเข้าบัญชีของผู้ต้องหา ไม่ได้ประกอบกิจการใดในอันที่จะก่อให้เกิดผลกำไรสูงมากๆ เกิน 100% ที่สามารถนำมาแบ่งจ่ายผลตอบแทนให้กับสมาชิกตามแผนการตลาดต่างๆ และการนำเงินจากสมาชิกรายเก่ามาจ่ายหมุนเวียนให้แก่สมาชิกรายใหม่ต่อไปเรื่อยๆ แต่มุ่งเน้นการหาสมาชิกใหม่ๆ ซึ่งผิดกฎหมายว่าด้วยการขายตรงและตลาดแบบตรง